
KUTSESTANDARD
Forvarderioperaator, tase 4


Kutsestandard on dokument, milles kirjeldatakse tööd ning töö edukaks tegemiseks vajalike oskuste, teadmiste ja hoiakute kogumit ehk kompetentsusnõudeid. Kutsestandardeid kasutatakse õppekavade koostamiseks ja kutse andmiseks.

	Kutsenimetus
	Eesti kvalifikatsiooniraamistiku (EKR) tase

	Forvarderioperaator, tase 4
	4




Ei õ
A-osa
TÖÖ KIRJELDUS
	A.1 Töö kirjeldus

	Forvarderioperaator on oskustöötaja, kes teeb metsakasvatuse ja puidu varumisega seotud töid, arvestades looduslikke tingimusi ning säästva metsamajanduse põhimõtteid. Eestis ei ole forvarderioperaatoril kutsetunnistus kohustuslik, kuid kutsealal tegutsemist reguleerivad mitmed metsanduse ja keskkonnahoiuga seotud õigusaktid ning rahvusvahelised säästva metsanduse standardid (FSC ja PEFC). 
Forvarderioperaatori tööülesandeks on forvarderiga puidu laoplatsile vedamine ja virnastamine, puidu sortimendi kvaliteedi hindamine ning koguse üle arvestuse pidamine.
Forvarderioperaator töötab töökohal üksi ja võtab talle antud volituste piires iseseisvalt vastu otsuseid. Töö eeldab suhtlemist kolleegide, klientide ja partneritega. 
Forvarderioperaatori töökeskkonnaks on mets. Töö toimub osaliselt välitingimustes ja sõltub ilmastikust. Töö on keskmisest kõrgema ohtlikkusega, tööõnnetuste vältimiseks on kohustus kasutada tööle vastavaid isikukaitsevahendeid ning järgida tööohutusnõudeid. Tööaeg on paindlik ja vahetustega, töö võib toimuda ka öisel ajal, nädalavahetustel ja riigipühadel.
Peamine töövahend on forvarder (hüdromanipulaatoriga puidu kokkuveo masin).

Forvarderioperaator, tase 4 lähedane kutse on harvesterioperaator, tase 4, kelle tööülesanne on puude langetamine, laasimine ja tüvede järkamine puidusortimentideks.

	A.2 Tööosad

	A.2.1  Kokkuveotööd forvarderiga
A.2.2  Forvarderi seadistamine ja korrashoid

	A.3 Kutsealane ettevalmistus

	Forvarderioperaatoril on erialane kutseharidus või on ta omandanud kutseoskused praktilise töö käigus.

	A.4 Enamlevinud ametinimetused

	Forvarderioperaator, forvarderijuht

	A.5 Regulatsioonid kutsealal tegutsemiseks

	Regulatsioonid kutsealal tegutsemiseks puuduvad.

	A.6 Tulevikuoskused

	Metsamasinate ja digitehnoloogia arenguga suureneb erialaste digioskuste tähtsus, sealhulgas oskus kasutada masinaarvutit, digikaarte ja elektroonilist andmevahetust. Kasvab vajadus arvestada töö kavandamisel ja tegemisel kliima- ja keskkonnamuutuste mõju ning rakendada elurikkust ja metsa säilimist toetavaid töövõtteid. Üha olulisemad on õppimisoskus ning kohanemine uute tehnoloogiate ja muutuvate töötingimustega.

	Ettepanekud osadele A.1- A.6




B-osa
KOMPETENTSUSNÕUDED

	B.1. Kutse struktuur

	Forvarderioperaator, tase 4 kutse koosneb üldoskustest ja kohustuslikest kompetentsidest. 
Forvarderioperaator, tase 4 kutse taotlemisel on nõutav üldoskuste B.2 ja kohustuslike kompetentside B.3.1 - B.3.2 tõendamine.

	Kvalifikatsiooninõuded haridusele ja töökogemusele

	Nõuded kutse taotlemisel 
Töömaailma taotlejale
1. Vähemalt ühe aasta pikkune töökogemus forvarderioperaatorina 
2. Läbitud vähemalt 16-tunnine esmaabikoolitus

Kutseõppe tasemeõppe lõpetajale
1. Vastava eriala tasemeõppe õppekava läbimine

Nõuded kutse taastõendamisel
1. Varem antud sama kutse, mille kehtivusaja lõpust ei ole möödunud üle ühe aasta
2. Vähemalt üheaastane kutsealane töökogemus taastõendamisele eelneva viie aasta jooksul


Kutse andmise korraldus, sh kutset taotleva/taastõendava isiku esitatavad dokumendid ja kutse taotleja/taastõendaja kutsealase kompetentsuse hindamise viis ja vormid on reguleeritud metsanduse kutseala kutsetele kutse andmise korras.

	Ettepanekud osale B.1







	B.2. Forvarderioperaator, tase 4 üldoskused 

	Mõtlemisoskused
1. Terviklikult mõtlemine – Mõistab oma osa metsakasvatuses, tulevikupuistu kujundamises ja puiduvarumise tehnoloogilises ahelas (raie, kokkuvedu, väljavedu, sortimendi kasutuse eesmärk jne) ning arvestab oma tegevuse mõju ja tagajärgedega selles ahelas.

Enesejuhtimisoskused
2. Tõhusalt töötamine – Kasutab materjale ja töövahendeid heaperemehelikult ja säästlikult ning töötab ettevõtte kasumlikkust järgides. 
3. Ohutusnõuete järgimine – Hindab tööga seotud ohufaktoreid: väldib ja ennetab metsa-, pinnase- ja keskkonnakahjustuse tekkimist ning teisi tööga kaasneda võivaid riske oma töölõigus ning võtab kasutusele abinõud riskide maandamiseks.
4. Väärtustest lähtumine – Mõistab oma tegevuse mõju metsa eluringile ja lähtub oma töös säästva metsamajanduse põhimõtetest.
5. Juhistest ja nõuetest lähtumine – Järgib tööd tehes juhiseid, metsandusvaldkonna nõudeid, eeskirju, õigusakte ja standardeid, sealhulgas töökeskkonna-, tööohutus- ja jäätmekäitlusnõudeid, kasutades nõuetekohaseid isikukaitsevahendeid.
6. Ergonoomiline töötamine – Kasutab töötades sobivaid kehaasendeid ning ergonoomilisi töövahendeid ja -võtteid, arvestades sundasendi mõju oma tervisele.

Lävimisoskused
7. Suhtlemisoskus – Suhtleb klientide, partnerite ja kolleegidega viisakalt, kasutades sobivaid suhtlemisviise, tuleb toime keerukates suhtlusolukordades.

Digioskused
8. Kasutab oma töös forvaderi masinarvutit, nutiseadmeid ja muid tehnoloogilisi vahendeid: Iseseisev kasutaja – moodulid infotöötlus ja kommunikatsioon; Algtasemel kasutaja – moodulid sisuloome, ohutus, probleemilahendus (vt lisa 1 Digipädevuste enesehindamise skaala).

	Ettepanekud osale B.2











B.3 KOMPETENTSID
	B.3.1 Kokkuveotööd forvarderiga

	Tegevusnäitajad 
1. Kontrollib kaardi ja elektrooniliste andmete põhjal raielangi, kokkuveoteede ning laoplatsi vastavust tööülesandele, hinnates kohapealseid tingimusi töö ohutuks teostamiseks.
2. Võtab vastu elektroonilise tööülesande.
3. Kavandab tööülesandest lähtudes puidu kokkuveo ja paigutamise laoplatsil, arvestades raieliiki, puidusortimentide arvu, kogust ja laoplatsi eripära.
4. Laadib puidusortimendid forvarderile, lähtudes tootmisülesande kvaliteedi- ja parameetrinõuetest ning koorma ohutusnõuetest.
5. Veab puidu laoplatsile, arvestades kokkuveoteede seisukorda ja pinnase kandevõimet ning ennetades pinnase ja kasvama jäävate puude kahjustamist.
6. Hindab puidusortimentide koguseid koormas nottide ja koorma parameetrite põhjal laoarvestuseks.
7. Virnastab puidusortimendid laoplatsil, lähtudes tootmisülesandes esitatud sortimentide kvaliteedi- ja parameetrinõuetest ning virnastamise ohutusnõuetest.
8. Sisestab kokkuveo töö- ja toodanguandmed etteantud korras.
9. Edastab elektrooniliselt töö- ja toodanguandmed laoarvestuseks.
10. Hindab oma töö kvaliteeti, kontrollides kokkuveo ja virnastamise kvaliteedi vastavust tööülesandele, puidusortimentide kvaliteedi- ja parameetrinõuetele ning keskkonna- ja ohutusnõuetele.

	Ettepanekud osale B.3.1




	B.3.2 Forvarderi seadistamine ja korrashoid

	Tegevusnäitajad
1. Kontrollib forvarderi käivituse-eelset tehnilist seisukorda, lähtudes kasutusjuhendist.
2. Seadistab forvarderi töökohaasendi, lähtudes ergonoomianõuetest.
3. Seadistab forvarderi ja hüdrotõstuki, lähtudes tööülesandest ja kasutusjuhendist.
4. Jälgib töö ajal forvarderi tehnilist seisukorda, lähtudes masina näitudest, veateadedest ja kasutusjuhendist. 
5. Tuvastab forvarderi mehaaniliste, elektriliste ja hüdrauliliste süsteemide rikked, masina näitude, veateadete ja süsteemide toimimise põhjal vastavalt kasutusjuhendile.
6. Kõrvaldab forvarderi lihtsamad rikked oma pädevuse piires, lähtudes kasutusjuhendist.
7. Hooldab forvarderi, lähtudes kasutusjuhendist, hooldusvälpadest ja masina hooldusvajadusest.

	Ettepanekud osale B.3.2









C-osa
ÜLDTEAVE JA LISAD
	C.1  Teave kutsestandardi koostamise ja kinnitamise kohta ning viide ametite klassifikaatorile

	1. Kutsestandardi tähis kutseregistris  
	

	2. Kutsestandardi koostajad: 
	 Töörühma juht 
 Gerly Sepping – SA Kutsekoda

 Töörühma liikmed
 Alvar Käen – Luua Metsanduskool
 Allan Seim – OÜ Iriscorp Transport
 Pille Meier – Eesti Metsa- ja Puidutööstuse Liit
 Rainer Laigu – Loode - Eesti Metsaühistu
 Tarmo Aava – Riigimetsa Majandamise Keskus

	3. Kutsestandardi kinnitaja  
	Metsanduse Kutsenõukogu

	4. Kutsenõukogu otsuse number
	

	5. Kutsenõukogu otsuse kuupäev  
	

	6. Kutsestandard kehtib kuni alates  
	

	7. Kutsestandardi versiooni number
	

	8. Viide Ametite Klassifikaatorile (ISCO 08) 
	8341 Põllu- ja metsamasinate juhid

	9. Viide Euroopa kvalifikatsiooniraamistikule (EQF)
	4

	C.2 Kutsenimetus võõrkeeles

	Inglise keeles - Forwarder operator EstQF Level 4

	C.3 Lisad

	Lisa 1 Digipädevuste enesehindamise skaala

